Geološki zavod Slovenije

Gospod

­­­­\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_\_\_\_\_\_

Številka: 090-125/2022/3

Datum: 28. 11. 2022

**Zadeva: Dostop do informacij javnega značaja – mnenje ministrstva**

Zveza: vaš dopis z dne 4. 11. 2022

Spoštovani,

prejeli smo vaš dopis v katerem navajate, da Geološki zavod Slovenije (v nadaljnjem besedilu: GZS), na podlagi 13. člena Zakon o rudarstvu[[1]](#footnote-1) (v nadaljnjem besedilu ZRud-1) vodi in vzdržuje rudarsko knjigo, ki je sestavljena iz zbirke rudarskih podatkov, evidenc ter različnih aplikacij za pripravo in oddajo vlog ter obrazcev, predvidenih z ZRud-1. Ker bi se radi izognili morebitnim sporom s koncesionarji ter širšo javnostjo, ki uporablja rudarsko knjigo, nas prosite za mnenje, ali imajo status informacije javnega značaja dokumenti našteti v 3., 8. in 15. točki prvega odstavka 14. člena ZRud-1. Poleg tega vas zanima, glede na to, da imajo nekateri elaborati o zalogah in virih mineralnih surovin žig »poslovna skrivnost«, če to velja za vse elaborate, saj se glede na drugo alinejo prvega odstavka 2. člena Zakona o poslovni skrivnosti[[2]](#footnote-2) za poslovno skrivnost določi informacija, ki ima tržno vrednost.

Ministrstvo za javno upravo (v nadaljnjem besedilu: ministrstvo) kot resorno pristojno ministrstvo za sistemsko urejanje področja informacij javnega značaja, vam v nadaljevanju v skladu z 32. členom Zakona o dostopu do informacij javnega značaja (v nadaljnjem besedilu: ZDIJZ)[[3]](#footnote-3) posreduje pravno mnenje.

**Osnovne določbe ZDIJZ**

Zavezanci po ZDIJZ morajo na zahtevo prosilcu posredovati vse informacije javnega značaja s katerimi razpolaga. Informacija javnega značaja je vsak dokument, s katerim organ razpolaga. To velja tako za tiste dokumente, ki jih je organ izdelal sam, kot tiste, ki so nastali v sodelovanju z drugim organom ali jih je pridobil od drugih oseb. Lahko je dokument, zadeva, dosje, register, evidenca ali dokumentarno gradivo. Iz navedene definicije so razvidni trije osnovni pogoji, ki morajo biti kumulativno izpolnjeni, da lahko govorimo o obstoju informacije javnega značaja, in sicer:

1. informacija mora izvirati iz delovnega področja organa;
2. organ mora z njo razpolagati;
3. nahajati se mora v materializirani obliki.

Iz navedenega jasno izhaja, da informacija javnega značaja izvira iz delovnega področja organa in je torej nastala v zvezi z izvajanjem javnopravnih nalog oziroma dejavnosti organa. Le tista informacija, ki je povezana z izvajanjem javnopravnih nalog, ima lahko lastnost informacije javnega značaja.[[4]](#footnote-4)

Na podlagi ZDIJZ lahko vsak posameznik dostopa do tistih informacij, ki ne pomenijo ene od izjem, navedenih v 5.a členu in v prvem odstavku 6. člena ZDIJZ. Pri čemer se zaradi načela specialnosti najprej preveri morebitno izpolnjevanje izjeme iz 5.a člena, nato pa še iz prvega odstavka 6. člena ZDIJZ.

Če organ zahtevi ugodi, prosilcu nemudoma omogoči seznanitev z vsebino zahtevane informacije tako, da mu jo da na vpogled ali tako, da mu zagotovi njen prepis, fotokopijo ali elektronski zapis. Če je zahtevana informacija zavarovana skladno z Zakonom o avtorski in sorodnih pravicah (v nadaljnjem besedilu: ZASP)[[5]](#footnote-5), in je imetnik pravic tretja oseba, organ v primeru iz prejšnjega odstavka prosilcu omogoči seznanitev z informacijo tako, da mu jo da zgolj na vpogled. Organ je v tem primeru prosilcu dolžan dati dovolj časa, da se seznani z njeno vsebino.

Če dokument ali njegov del le delno vsebuje informacije iz 5.a ali 6. člena ZDIJZ in jih je mogoče

izločiti iz dokumenta ne da bi to ogrozilo njihovo zaupnost, pooblaščena oseba organa izloči te informacije iz dokumenta (anonimizacija) ter seznani prosilca z vsebino oziroma mu omogoči ponovno uporabo preostalega dela dokumenta (7. člen ZDIJZ). Zavezanci po ZDIJZ so dolžni omogočiti dostop le do že obstoječih informacij, niso pa dolžni ustvariti novega dokumenta, zbirati informacij, opravljati raziskav ali analizirati podatkov, da bi zadostili zahtevi prosilca, kadar bi to pomenilo nesorazmeren napor izven preprostega postopka.[[6]](#footnote-6)

Ali so zahtevani podatki informacije javnega značaja mora proučiti zavezanec (v konkretnem primeru GZS) sam. Zavezanec je dolžan slediti zahtevi prosilca in odločati vsebinsko o celotnem zahtevku, in ga nato bodisi v celoti odobriti, ali pa delno odobriti in v drugem delu z odločbo zavrniti. Zoper zavrnilno odločbo ima prosilec pravico do pritožbe o kateri odloča Informacijski pooblaščenec. Če Informacijski pooblaščenec v pritožbenem postopku iz prejšnjega odstavka ugotovi, da je pritožba utemeljena, odloči tudi o zahtevi za dostop do informacij javnega značaja poslovnega subjekta.

Vsak organ je tudi dolžan redno vzdrževati in na primeren način javno objavljati (uradno glasilo organa, svetovni splet, ipd.) ter dati na vpogled prosilcu po vsebinskih sklopih **urejen katalog informacij javnega značaja, s katerimi razpolaga** (8. člen ZDIJZ). Uredba o posredovanju in ponovni uporabi informacij javnega značaja določa, da organ javno objavi poleg splošnih podatkov o organu in informacijah javnega značaja, s katerimi razpolaga, tudi  kontaktne podatke uradne osebe oziroma oseb, pristojnih za posredovanje informacij javnega značaja, ki vključujejo navedbo imena in priimka, delovnega mesta in naziva, poštnega naslova, elektronskega naslova in neposredne službene telefonske številke; opis načina dostopa do informacij javnega značaja pri organu.[[7]](#footnote-7)

V Katalogu informacij javnega značaja[[8]](#footnote-8), ki ga je objavil na svetovnem spletu GZS je objavljeno, da zavod vodi javne evidence in druge  [informatizirane zbirke podatkov](https://www.geo-zs.si/#collapse7). Kot javne evidence vodi: Seznam nahajališč mineralnih surovin s koncesijo in Skladiščenje in arhiviranje jeder in izpirkov iz vrtin, pridobljenih v postopku izdaje Dovoljenja za raziskavo podzemnih voda. Kot druge informatizirane zbirke podatkov vodi: Osnovno geološko karto Slovenije, Pregledne tematske geološke karte Slovenije, Geološko pogojene nevarnosti, T-JAM – Baza vrtin, Pregledovalnik okoljskih podatkov (INCOME), TRANSENERGY - Baza uporabnikov, TRANSENERGY - Baza upravljavcev in Katalog geoloških podatkov. Na spletni strani GZS so objavljene aplikacije E- GEOLOGIJA, E-VRTINE, E-TEREN, GEOHAZARD IN RUDARSKA KNJIGA.

**Status zavezanca in materialni predpis**

GZS je kot pravna oseba javnega prava (javni zavod) na podlagi prvega odstavka 1. člena ZDIJZ zavezanec za dostop do informacij javnega značaja (organ). GZS izvaja geološko dejavnost, namenjena rudarstvu, kot javno službo državnega pomena in po javnem pooblastilu.

Na podlagi 18. člena ZRud-1 GZS poleg ostalih nalog izvaja tudi nalogo vodenja in vzdrževanja rudarske knjige. To nalogo opravlja po javnem pooblastilu (drugi odstavek 18. člena ZRud-1. Rudarska knjiga je spletni računalniški program, ki ga sestavljajo zbirka rudarskih podatkov, evidence in različne aplikacije za pripravo in oddajo vlog ter obrazcev, predvidenih s tem zakonom.

ZRud-1 v prvem odstavku 14. člena določa, da je Zbirka rudarskih podatkov elektronska zbirka podatkov s področja rudarstva, ki vsebuje med drugim tudi :

* elektronske kopije izvršljivih upravnih aktov, koncesijskih pogodb in drugih listin, ki se v skladu s tem zakonom izdajajo v zvezi s pridobitvijo, izvajanjem, odvzemom, ugasnitvijo in prenehanjem rudarske pravice za raziskovanje oziroma izkoriščanje ter zapustitvijo rudnika (**3. točka**);
* druge podatke in elektronske kopije listin v zvezi z raziskovalnimi in pridobivalnimi prostori, kot so različna dovoljenja, elaborati in potrdila o zalogah in virih mineralnih surovin, elaborati pridobivalnih prostorov, geodetski in jamomerski načrti, poročila, priglasitve osnov za odmero rudarske koncesnine in sredstev za sanacijo ter s tem v zvezi izdani upravni akti, rudarska tehnična dokumentacija, zapisniki tehničnih pregledov (**8. točka**);
* zapisnike in upravne akte iz inšpekcijskih in prekrškovnih postopkov po tem zakonu ter podatke o izdanih ukrepih in globah (**15. točka**).

Nadalje zakon določa, da se podatki iz prvega odstavka 14. člena, ki imajo po zakonu, ki ureja **informacije javnega značaja**, status informacije javnega značaja, **vodijo kot javna knjiga** **in se objavijo na svetovnem spletu tako, da so prosto dostopni.** Enotna matična številka občana, davčna številka ter stalni in začasni naslov fizične osebe niso informacije javnega značaja. **Neposreden spletni vpogled in uporaba podatkov** **iz zbirke rudarskih podatkov, ki se ne štejejo za informacijo javnega značaja**, se zaradi ekonomičnosti in pospešitve postopkov, nadzora nad izvajanjem določb tega zakona in ukrepanja v primeru kršitev **omogoči** uradnim osebam ministrstva, pristojnega za rudarstvo, ki so pooblaščene za vodenje in odločanje v zadevah s področja rudarstva, pristojnim rudarskim inšpektorjem, na njihovo zahtevo **pa tudi** zakonitim zastopnikom in pooblaščenim osebam nosilca rudarske pravice (vsakemu samo za njegov raziskovalni ali pridobivalni prostor). Za dostop do teh podatkov morajo upravičene osebe pri upravljavcu zbirke rudarskih podatkov opraviti registracijo. Dostopi do teh podatkov se beležijo.[[9]](#footnote-9)

Nadalje ZRud-1 v 16. členu določa evidence in aplikacije. V **javnem delu rudarske knjige** se kot evidenca lahko vodi javni del imenika pooblaščenih oseb v rudarstvu iz četrtega odstavka 112. člena ZRud-1. Vnos v evidenco izvaja ministrstvo, pristojno za rudarstvo, ali na njegovo zahtevo GZS. Nadalje se v **javnem delu rudarske knjige** kot evidence lahko vodijo tudi evidenca izvajalcev rudarskih del, evidenca rudarskih projektantov, evidenca rudarskih revidentov in druge evidence, ki jih je mogoče izdelati na podlagi tega zakona. Vnos v te evidence izvaja ministrstvo, pristojno za rudarstvo, ali na njegovo zahtevo GZS, na podlagi pisnega predloga pravne ali fizične osebe, ki izpolnjuje pogoje za vpis v evidenco, ki navede tudi kontaktne podatke, ki se lahko javno objavijo. **Podatki iz evidenc se objavljajo z namenom informiranja javnosti o pravnih in fizičnih osebah, ki lahko opravljajo storitve s področja rudarstva.**

**Javni del rudarske knjige lahko vsebuje tudi aplikacije** za pripravo in oddajo vlog, ki jih predvideva ta zakon, obrazcev za priglasitev osnov za odmero rudarske koncesnine in sredstev za sanacijo ter obrazcev za poročanje o zalogah in virih mineralnih surovin, informacije o stanju vlog v upravnih in drugih postopkih (npr. pri sklepanju koncesijskih pogodb) in podobno**. Za vstop v takšne aplikacije** se je treba predhodno registrirati pri upravljavcu zbirke rudarskih podatkov, **dovoli pa se lahko samo tistim vlagateljem vlog, imetnikom rudarskih pravic ter njihovim zakonitim zastopnikom in pooblaščencem, na katere se konkretna vloga, priglasitev ali poročilo nanaša.** Dostopi do aplikacij se beležijo. Torej iz navedenega izhaja, da zakonodajalec tega dela ni vključil v sklop informacij javnega značaja, saj dostop do podatkov ni omogočen vsakomur pod enakimi pogoji.

**Uporaba ZDIJZ v konkretnem zadevi**

Kateri vsi podatki iz prvega odstavka14. člena ZRud-1 štejejo za informacije javnega značaja zakon ne določa, je pa mogoče iz zgoraj navedenega sklepati, da so to podatki , ki se vodijo v obliki javne knjige kot evidence in se **objavljajo z namenom informiranja javnosti o pravnih in fizičnih osebah, ki lahko opravljajo storitve s področja rudarstva**. V ostalih primerih (npr. 3., 8. in 15. točka prvega odstavka 14. člena ZRud-1) mora organ o posamezni informaciji odločati v vsakem konkretnem postopku posebej glede na znana dejstva in okoliščine konkretnega primera. Pri tem so pomembne določbe področnega zakona in podzakonskih predpisov ter ZDIJZ. Torej mora organ v primeru, ko prejme zahtevo za dostop do informacije/dokumentov določenih v 3., 8. in 15. točki prvega odstavka 14. člena ZRud-1 najprej ugotoviti, ali informacije (ali del informacij) sodijo v tisti javni del rudarske knjige, ki je že prosto dostopen vsakomur (in prosilca napotiti na spletno stran), nato pa v nasprotnem primeru odločati v skladu z določbami ZDIJZ in Zakona o splošnem upravnem postopku (v nadaljnjem besedilu: ZUP)[[10]](#footnote-10) (subsidiarna uporaba).

Pri tem opozarjamo, da je treba v upravnih postopkih, ki tečejo po materialnem predpisu, kjer se subsidiarno uporablja ZUP, upoštevati določba 82. člena ZUP, kjer je v četrtem odstavku navedeno, da v skladu z zakonom, ki ureja dostop do informacij javnega značaja, lahko, ne glede na določbe ZUP (npr. prvega odstavka tega člena), vsakdo ustno ali pisno zahteva od organa, da mu omogoči dostop do informacij javnega značaja **v posameznih upravnih zadevah**. Med upravne zadeve sodijo tudi primeri 3., 8. in 15. točke iz prvega odstavka 14. člena ZRud-1.Pri čemer je treba v primerih, ko gre za zapisnike in upravne akte iz inšpekcijskih in prekrškovnih postopkov po ZRud-1 veljajo nekatere posebnosti npr. izjeme v zvezi s postopki z varovanjem tajnosti vira iz 5.a člena ZDIJZ v zvezi z 16. členom Zakon o inšpekcijskem nadzoru[[11]](#footnote-11) (v nadaljnjem besedilu: ZIN). Za delovanje rudarske inšpekcije (122. člen ZRud-1) se uporabljajo določbe ZIN, ZRud-1 in subsidiarno ZUP.

**Problematika Elaboratov o zalogah in virih mineralnih surovin**

V zvezi z problematiko nekaterih elaboratov o zalogah in virih mineralnih surovin, ki vsebujejo žig »poslovna skrivnost« pojasnjujemo, da predstavlja obstoj poslovne skrivnosti izjemo iz 2. točke prvega odstavka 6. člena ZDIJZ zaradi katere organ zavrne dostop do zahtevane informacije. Prosilcu se kljub temu **dostop do zahtevane informacije dovoli**, če je javni interes glede razkritja močnejši od javnega interesa ali interesa drugih oseb za omejitev dostopa do zahtevane informacije. Prav tako se **dostop do zahtevane informacije dovoli**, če gre za podatke glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, za katere tako določa zakon, ki ureja varstvo okolja. Za kakšno vrsto podatkov gre odloča zavezanec sam, glede na določbe materialnih predpisov.

Organ mora torej po prejemu zahteve za dostop do informacije javnega značaja med drugim ugotoviti, ali te informacije izpolnjujejo zahteve za poslovno skrivnost v skladu z ZPosS). Po tem zakonu poslovna skrivnost zajema nerazkrito strokovno znanje, izkušnje in poslovne informacije, ki izpolnjuje naslednje zahteve:

* je skrivnost, ki ni splošno znana ali lahko dosegljiva osebam v krogih, ki se običajno ukvarjajo s to vrsto informacij;
* ima tržno vrednost;
* imetnik poslovne skrivnosti je v danih okoliščinah razumno ukrepal, da jo ohrani kot skrivnost. To pomeni, da je imetnik poslovne skrivnosti informacijo določil kot poslovno skrivnost v pisni obliki in o tem seznanil vse osebe, ki prihajajo v stik ali se seznanijo s to informacijo, zlasti družbenike, delavce, člane organov družbe in druge osebe.

**V tem smislu pavšalne navedbe, da npr. celotno zahtevano gradivo predstavlja poslovno skrivnost, niso sprejemljive.** Kadar zavezanec ob obravnavi zahteve ugotovi, da se zahtevane informacije javnega značaja utegnejo nanašati na poslovne skrivnosti poslovnih subjektov, mora po ustaljeni upravno-sodni praksi poslovne subjekte v skladu z ZUP pritegniti v postopek in jim dati možnost navajanja dejstev, predlaganja dokazov in odgovarjanja na nasprotne navedbe in dokaze glede obstoja poslovne skrivnosti oziroma morebitnega razkritja poslovne informacije, na katero se nanaša.[[12]](#footnote-12)

Medtem ko je pri subjektivnem načinu določitve poslovne skrivnosti (predložitev sklepa o določitvi poslovne skrivnosti) vrsta podatka odvisna od volje družbe, pa mora biti pri objektivnem kriteriju potreba po varstvu očitna – gre le za tiste podatke, za katere je očitno, da bi nastala občutna škoda, če bi zanje izvedela nepooblaščena oseba. Torej, ali bi lahko bilo vsaki povprečni osebi jasno, da podatek mora biti zaupen že po svoji vsebini. Upoštevati je treba, da so lahko predmet poslovne skrivnosti samo podatki, ki pomenijo konkurenčno prednost podjetja v kakršnem koli pogledu in katerih sporočanje neupravičeni osebi bi škodilo konkurenčnemu položaju podjetja. Ne morejo pa biti kot poslovna skrivnost zajeti podatki, ki ne vplivajo na konkurenčni položaj. Dokazno breme glede obstoja poslovne skrivnosti je primarno na podjetju, čigar podatki naj bi se s poslovno skrivnostjo varovali. Družba oziroma podjetje ima praviloma vsa ustrezna znanja in izkušnje o trgu, na katerem deluje in natančno ve kaj, kako in zakaj bi lahko vplivalo na konkurenčni položaj družbe.

Kljub temu, da so v posameznem primeru izpolnjeni pogoji za obstoj izjeme od prostega dostopa zaradi varstva poslovne skrivnosti (2. točka prvega odstavka 6. člena ZDIJZ), mora organ kadar gre za podatke iz druge alineje tretjega odstavka 6. člena ZDIJZ (podatki glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, **za katere tako določa zakon, ki ureja varstvo okolja**), ne glede na navedeno izjemo dostop omogočiti.[[13]](#footnote-13) Zakon o varstvu okolja (v nadaljnjem besedilu: ZVO-2)[[14]](#footnote-14) v 15. členu izrecno določa, da so **okoljski podatki javni (prvi odstavek**), pri čemer ima vsak pravico dostopa do okoljskih podatkov skladno z zakonom (drugi odstavek).

Nadalje ZVO-2 v prvem odstavku 160. člena določa, da **morajo** državni organi, organi občin, javne agencije, javni skladi in druge osebe javnega prava, nosilci javnih pooblastil in izvajalci javnih služb vsem zainteresiranim osebam **omogočiti dostop do okoljskih podatkov**, če to določa ta zakon in predpisi, ki urejajo dostop javnosti do informacij javnega značaja. V drugem odstavku našteva vrsto okoljskih podatkov. Nato pa v tretjem odstavku določa, da ne glede na določbe predpisov iz prvega odstavka 160. člena o izjemah glede dostopa do informacij javnega značaja so okoljski podatki, ki se nanašajo na emisije, odpadke, nevarne snovi v obratu in varnostno poročilo iz tretjega odstavka 19. člena tega zakona, javni. Izjema so primeri, ko upravljavec obrata zahteva, da se javnosti ne omogoči dostop do celotnega varnostnega poročila ali seznama nevarnih snovi v obratu in sicer iz razlogov, na podlagi katerih se lahko v skladu s predpisi o dostopu do informacij javnega značaja zavrne dostop do informacij javnega značaja. V takem primeru upravljavec obrata pripravi povzetek varnostnega poročila in seznama nevarnih snovi, iz katerih izključi podatke, ki niso javni (četrti odstavek 160. člena ZVO-2). Termin »obrat« določa ZRud-1 v 2. členu pod točko 3.2.3., in sicer: »Rudnik (rudarski obrat) je z zemljiščem omejeno področje na površini ali pod njo, kjer se izkorišča mineralne surovine.«

Iz zgoraj navedenega izhaja, da se na varstvo poslovne skrivnosti v primeru okoljskih podatkov organ ne more sklicevati, kajti po tretjem odstavku 2. člena ZPosS se za poslovno skrivnost ne morejo določiti podatki, ki so po zakonu javni.[[15]](#footnote-15) Torej v primeru, ko gre za dokument z okoljskimi podatki za katere zakon določa, da so javni, uporaba instituta stranskega udeleženca nima dodane vrednosti, saj četudi avtor/lastnik/ elaborata dokaže obstoj poslovne skrivnosti tega ni mogoče upoštevati po ZDIJZ, ker so okoljski podatki ex lega javni.

Na koncu poudarjamo, da v konkretnih upravnih zadevah interpretirajo predpise upravni organi in sodišča. Ministrstvo lahko posreduje le neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo. Za podajanje pravnih mnenj v zvezi z Zakonom o poslovni skrivnosti in ZASP sta pristojna Ministrstvo za gospodarski razvoj in tehnologijo in Urad Republike Slovenije za intelektualno lastnino.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Mateja Mahkovec

Ciril Repnik v. d. generalne direktorice

sekretar

Poslati po E-pošti:

- \_\_\_\_\_\_\_\_\_\_\_\_\_\_\_

- \_\_\_\_\_\_\_\_\_\_\_\_\_\_\_ – v vednost

1. Uradni list RS, št. [14/14](http://www.uradni-list.si/1/objava.jsp?sop=2014-01-0381) – uradno prečiščeno besedilo, [61/17](http://www.uradni-list.si/1/objava.jsp?sop=2017-01-2914) – GZ in [54/22](http://www.uradni-list.si/1/objava.jsp?sop=2022-01-1188). [↑](#footnote-ref-1)
2. Uradni list RS, št. [22/19](http://www.uradni-list.si/1/objava.jsp?sop=2019-01-0914). [↑](#footnote-ref-2)
3. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-3)
4. Vrhovno sodišče RS, Sklep X Ips 96/2011. [↑](#footnote-ref-4)
5. Uradni list RS, št. [16/07](http://www.uradni-list.si/1/objava.jsp?sop=2007-01-0717) – uradno prečiščeno besedilo, [68/08](http://www.uradni-list.si/1/objava.jsp?sop=2008-01-2962), [110/13](http://www.uradni-list.si/1/objava.jsp?sop=2013-01-4030), [56/15](http://www.uradni-list.si/1/objava.jsp?sop=2015-01-2358), [63/16](http://www.uradni-list.si/1/objava.jsp?sop=2016-01-2683) – ZKUASP, [59/19](http://www.uradni-list.si/1/objava.jsp?sop=2019-01-2613) in [130/22](http://www.uradni-list.si/1/objava.jsp?sop=2022-01-3087). [↑](#footnote-ref-5)
6. Sodba Upravnega sodišča RS, I U 1497/2010. [↑](#footnote-ref-6)
7. Uradni list RS, št. [24/16](http://www.uradni-list.si/1/objava.jsp?sop=2016-01-0994), 2. člen. [↑](#footnote-ref-7)
8. <https://www.geo-zs.si/?option=com_content&view=article&id=169> [↑](#footnote-ref-8)
9. Četrti odstavek 14. člena ZRud-1. [↑](#footnote-ref-9)
10. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034) in [175/20](http://www.uradni-list.si/1/objava.jsp?sop=2020-01-3096) –

 ZIUOPDVE. [↑](#footnote-ref-10)
11. Uradni list RS, št. [43/07](http://www.uradni-list.si/1/objava.jsp?sop=2007-01-2353) – uradno prečiščeno besedilo in [40/14](http://www.uradni-list.si/1/objava.jsp?sop=2014-01-1619). [↑](#footnote-ref-11)
12. 43. in 44. člen ZUP: »Ker morajo biti pravne koristi druge osebe ustrezno varovane, zakon tudi njej priznava pravico

 do sodelovanja v postopku, Gre za **stranskega udeleženca**, ki je v ZUP definiran kot oseba, ki ima zaradi varstva

 svojih pravnih koristi pravico udeleževati se postopka. Na to, da so v postopku udeleženi vsi, na katere pravice ali

 pravne koriti bi lahko vplivala odločba, mora organ skrbeti ves čas postopka po uradni dolžnosti.«. [↑](#footnote-ref-12)
13. Upravno sodišče RS, sodbe št. I U 1435/2016-38; in št. I U 1294/2016-33. [↑](#footnote-ref-13)
14. Uradni list RS, št. [44/22](http://www.uradni-list.si/1/objava.jsp?sop=2022-01-0873). [↑](#footnote-ref-14)
15. Upravno sodišče RS, sodba št. I U 1510/2016-27. [↑](#footnote-ref-15)